Eiropas Parlamenta rezolūcija par Eiropas Revīzijas palātas Īpašo ziņojumu Nr. 6/2005 par Eiropas transporta tīklu (TEN-T) (2006/2238(INI))



Oficiālais Vēstnesis 287 E , 29/11/2007 Lpp. 0342 - 0344



P6_TA(2007)0037 Revīzijas palātas Īpašais ziņojums Nr. 6/2005 par Eiropas transporta tīklu Eiropas Parlamenta rezolūcija par Eiropas Revīzijas palātas Īpašo ziņojumu Nr. 6/2005 par Eiropas transporta tīklu (TEN-T) (2006/2238(INI)) Eiropas Parlaments, - ņemot vērā Eiropas Revīzijas palātas Īpašo ziņojumu Nr. 6/2005 par Eiropas transporta tīklu (TEN-T) līdz ar Komisijas atbildēm [1], - ņemot vērā EK līguma 248. panta 4. punkta otro daļu, 276. panta 3. punktu un 280. panta 5. punktu, - ņemot vērā Budžeta kontroles komitejas darba dokumentu par šo jautājumu [2], - ņemot vērā tā 2006. gada 26. oktobra rezolūciju par ES 2007. finanšu gada vispārējā budžeta projektu [3], - ņemot vērā Reglamenta 45. pantu, - ņemot vērā Budžeta kontroles komitejas ziņojumu un Transporta un tūrisma komitejas atzinumu (A6-0022/2007), 1. atzinīgi vērtē ciešo un konstruktīvo Komisijas un Revīzijas palātas sadarbību attiecībā uz Eiropas transporta tīkla programmu (TEN-T); 2. atzinīgi vērtē Īpašajā ziņojumā iekļautās analīzes precizitāti un skaidrību, jo tajā ietverta lielākā daļa Eiropas Revīzijas palātas bažu, un pauž atbalstu tās priekšlikumiem; 3. atzīmē Komisijas veiktos korektīvos pasākumus, tostarp arī spēkā esošo Padomes regulu grozīšanu 2004. gadā, ņemot vērā dažus no Eiropas Revīzijas palātas agrīnajiem atzinumiem; 4. norāda, ka jaunajai 2007.—2013. g. finanšu shēmai būs nozīmīga ietekme uz TEN-T, jo finansējuma apjoms, par kuru panākta vienošanās, ir aptuveni 40 % sākotnējā Komisijas priekšlikumā paredzētā apjoma, t. i., Komisijas 2004. gada 14. jūlija priekšlikumā (COM(2004)0475) TEN-T finansējumam tika ieteikta summa EUR 20350 miljonu apmērā laikposmā 2007.—2013. gadam, turpretī finanšu shēmā tika paredzēti tikai EUR 8013 miljoni; uzskata, ka tā rezultātā vēl svarīgāk būs atlasīt, noteikt prioritāros projektus un nodrošināt to efektīvu īstenošanu; 5. pauž nožēlu par TEN-T apropriāciju niecīgo palielinājumu; 6. pauž bažas par TEN-T prioritāro projektu lēno īstenošanu; 7. pauž viedokli, ka Komisijai turpmāk jāuzlabo sadarbība ar dalībvalstīm prioritāru projektu atlasē valstu un ES līmenī; 8. uzskata, ka ir svarīgi stingrāk kontrolēt noteiktajā termiņā neīstenotos projektus, paredzot iespēju, ka daudzgadu mērķprogrammā iekļautos piešķīrumus varētu pārdalīt projektiem, kuru īstenošana progresē ātrāk; 9. uzsver, cik svarīgi ir nodrošināt projektu atbilstošu uzraudzību, tostarp Komisijas kontroles klātienē; 10. šajā sakarā atzinīgi vērtē Eiropas koordinatoru pirmos gadskārtējos darbības pārskatus [4] un piekrīt Komisijas atzinumiem, ka, ja neizdosies kopumā pabeigt Eiropas transporta tīklu, tiks mazināta ekonomikas konkurētspēja; 11. aicina dalībvalstis izstrādāt integrētu transporta tīkla politiku, lai nodrošinātu Eiropas transporta tīkla pienācīgu darbību un valstu tīklu efektivitāti, kā arī atbalstīt Eiropas pievienotās vērtības pieeju, nevis cīnīties par "pienācīgas daļas" principu; 12. uzsver, ka Eiropas transporta projektu atlasei jābūt balstītai uz visaptverošiem pētījumiem, ļoti agrīnā posmā novērtējot katra konkrētā projekta nepieciešamību; 13. atzīmē, ka Eiropas koordinatora klātbūtne kopumā ir pozitīvi ietekmējusi koordinācijas starp dalībvalstīm stiprināšanu un ir uzsvērusi nepieciešamību izveidot kopīgas plānošanas un pārvaldības struktūras; uzskata, ka TEN-T izpildaģentūrai un Eiropas koordinatoriem ir cieši jāsadarbojas; 14. tāpēc uzsver, ka 2007.—2013. gada finanšu shēmā pieejamie līdzekļi būtu jāpiešķir, ņemot vērā Eiropas koordinatoru izteiktās piezīmes, analīzi un ieteikumus; 15. lūdz Komisiju precizēt procedūru Eiropas koordinatoru iecelšanai, izstrādājot reglamentējošus noteikumu attiecībā uz to ziņojumu saturu; 16. pauž viedokli, ka pašreizējā finanšu vidē priekšroka jādod to prioritāro projektu pārrobežu sadaļām, kuriem ir augsta Kopienas pievienotā vērtība vai kuros ir galvenās "vājās vietas", lai dotu būtisku ieguldījumu savienota un savstarpēji izmantojama Eiropas transporta tīkla pabeigšanai; šajā sakarā atzinīgi vērtē sadarbības nolīgumu ar Eiropas Investīciju banku (EIB); 17. aicina Komisiju turpināt centienus, lai izstrādātu skaidru tiesisko pamatu un procedūras, garantētu stingru uzraudzību un pamatīgu projektu un programmu novērtēšanu un izveidotu visaptverošu skaidru kritēriju sistēmu, kas ļautu pārskatāmi noteikt prioritāros projektus; 18. uzsver, ka ir nepieciešams precizēt terminu "pētījumi" un "darbi" definīcijas, saskaņojot struktūru darbu aprakstam, kā arī standartizējot tehniskos un finanšu pārskatus; 19. uzskata, ka, atlasot un novērtējot projektus, ir būtiski svarīgi izmantot ārējo ekspertu un EIB pieredzi, kā arī sekmēt pieredzes un informācijas apmaiņu ar Reģionālās politikas ĢD; 20. mudina Komisiju izveidot skaidri un pārredzami atdalītas iestāžu atbildības jomas, kā arī pasākumu koordinācijas sistēmu starp Reģionālās politikas ĢD un Enerģētikas un transporta ĢD, lai novērstu vienu un to pašu projektu finansējuma dublēšanos; uzskata, ka labas prakses paraugs ir skaidras vienošanās sasniegšana starp dalībvalstīm un Komisiju attiecībā uz finansējuma no dažādiem ES avotiem atdalīšanu; 21. atbalsta to, ka projektu pārvaldībai ir vajadzīga vienota struktūrvienība, kas koncentrējas uz galveno darbību, procesa gaitā centralizēti sniedz informāciju, veicina labāku Komisijas uzraudzību un sekmē iesaistīto dalībvalstu koordināciju saistībā ar dažādiem tiesiskiem, administratīviem un tehniskiem jautājumiem; uzskata, ka vienota struktūrvienība, kas ir atbildīga par projektu pārvaldību, varētu mazināt finansējuma dublēšanās risku; 22. atzīmē, ka paiet pārmērīgi ilgs laiks, kamēr Komisijas maksājumi sasniedz gala saņēmēju; tāpēc prasa ātri un efektīvi veikt maksājumus; uzskata, ka šajā sakarā labāks risinājums būtu tiešo maksājumu plūsma no Komisijas saņēmējam; 23. uzskata, ka TEN-T projektu, īpaši pārrobežu projektu, koordinēšana ir būtiska, un cer, ka TEN-T izpildaģentūras izveide, par ko Komisija ir paziņojusi, var sniegt ieguldījumu TEN-T projektu īstenošanā; norāda, ka Komisijai pirms 2008. gada budžeta pirmā lasījuma Parlamentā ir jāiesniedz progresa ziņojums par TEN-T izpildaģentūras pasākumiem un iespējamo turpmāko pievienoto vērtību; 24. norāda, ka Padomes 2002. gada 19. decembra Regulas (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus [5], 3. panta 1. punktā prasīta iepriekšēja izmaksu un ieguvumu analīze, ņemot vērā vairākus faktorus, pirms Komisija var nolemt dibināt izpildaģentūru; pauž nožēlu, ka Komisija pašā sākumā nav iesniegusi Eiropas Revīzijas palātā izpildaģentūras izveides izmaksu un ieguvumu apmierinošu analīzi; līdz ar Eiropas Revīzijas palātu joprojām nav pārliecināts par tās izmaksu un ieguvumu novērtējuma saistībā ar Kopienas finansiālā atbalsta ārēja pārvaldījuma izveidi TEN-T projektiem pārstrādātās versijas kvalitāti; aicina, lai turpmāk Komisija cenšas saņemt pozitīvu vērtējumu no Eiropas Revīzijas palātas par izmaksu un ieguvumu analīzi, pirms tā iesniedz priekšlikumu budžeta iestādēm par izpildaģentūras izveidi; 25. pauž nožēlu, ka Enerģētikas un transporta ĢD amatu sarakstā nav pienācīgi atspoguļots tas, ka 54 % no tā budžeta attiecas uz TEN-T, bet tikai 5% no personāla strādā šajā jomā; 26. uzsver lomu, kāda projekta īstenošanā ir modernās uzraudzības sistēmām (GPS) un labākās pieredzes apmaiņai saistībā ar uzraudzības sistēmām; 27. šajā sakarā atzīmē, ka 2007. gadā paredzēts izveidot izpildaģentūru, kurā saskaņā ar Komisijas sniegto informāciju uz laiku tiks norīkoti astoņi ierēdņi no Komisijas, kā arī 32 pagaidu darbinieki (aģentūrā) un 48 līgumdarbinieki; atzīmē arī, ka izmaksas šīs aģentūras izveidei lēš EUR 78600000 apmērā; 28. uzsver, ka TEN-T (līdz)finansēšana jāīsteno pārskatāmi un tādēļ ir jāgarantē, ka Parlaments un pilsoņi regulāri saņem informāciju; 29. aicina Eiropas Revīzijas palātu atbilstīgā laikposmā līdz 2009. gadam pārbaudīt izpildaģentūru darbības efektivitāti un par to iesniegt ziņojumu Budžeta kontroles komitejai; 30. uzdod priekšsēdētājam nosūtīt šo rezolūciju Padomei, Komisijai un Eiropas Revīzijas palātai. [1] OV C 94, 21.4.2006., 1. lpp. [2] PE 374326v02-00. [3] Pieņemtie teksti, P6_TA(2006)0451. [4] http://ec.europa.eu/ten/transport/coordinators/index_en.htm. [5] OV L 11, 16.1.2003., 1. lpp. --------------------------------------------------